Karsten Lauritzen (V), 2010-03-26:
Lovforslaget, som vi står med her, forslag til lov om etablering af Institut for Flerpartisamarbejde, er sådan set et historisk forslag, for det er udtryk for et positivt brud i dansk udviklingsbistand, men det vender jeg tilbage til.
Selve indholdet i lovforslaget er jo, at man opretter et uafhængigt institut, som rent faktisk kommer til at være hjemmehørende under Dansk Institut for Internationale Studier, men det er fuldstændig uafhængigt og får en bestyrelse, som består af repræsentanter fra så vel de politiske partier, ngo-verdenen som forskersamfundet i Danmark.
Instituttet skal på forskellig måde fremme politiske processer i udviklingslandene og fremme udviklingen af flerpartisystemer.
Helt konkret kommer det til at foregå, ved at instituttet har en pose penge, der er sat af på finansloven.
Det er 25 mio. kr. hvert år i de kommende 3 år, hvor halvdelen af pengene går til det, der hedder søsterpartisamarbejdet, hvor Folketingets partier efter ansøgning får en pose penge, som de kan bruge til et søsterpartisamarbejde i et begrænset antal udviklingslande.
Den resterende del af pengene skal instituttets bestyrelse også fordele, men de skal gå til lidt bredere projekter, hvor man går ind og styrker parlamenterne i en række udviklingslande.
Det kunne være i det kinesiske parlament; det kunne være et andet udviklingslands parlament, og det kunne være støtte til en lang række andre ting.
Det kunne også være støtte til oppositionen i et land, som bestemt ikke har et demokratisk sigte, og hvor det ikke er muligt til at lave søsterpartisamarbejde.
Det er et historisk brud, og det er et brud, der ligger i forlængelse af den udviklingsstrategi, som udviklingsministeren har lagt frem, og som nu er sendt i høring, hvor man sætter frihed og demokrati højere op på den politiske dagsorden.
Vi har givet over 250 mio. kr. til demokratifremme, good governance osv., men vi har brugt pengene på alt det, der ikke handler om politiske partier og politikere, som jo er centrale – det ved vi her, og det ved de fleste, der følger med – hvis man skal have et frit og uafhængigt demokratisk land og demokratisk system.
Skal man det, skal man også have nogle politikere, der ikke er korrupte, og man skal have et politisk system, der ikke fordrer korruption og andre ting, men fordeler indflydelsen relativt lige mellem de politiske partier.
Det her fokus, som det nye institut vil have, ligger i forlængelse af den strategi, hvor vi vil satse mere på opbygningen af demokrati og frihed i en række udviklingslande.
Det er jo ikke noget, der blot kommer ud af den blå luft.
Det er noget, som FN, UNDP, Verdensbanken og de alle sammen har været inde at sige, nemlig at der er mangel på finansiering på det her område.
Derfor er det godt og vigtigt, at vi i Folketinget kan finde fælles fodslag om at oprette et flerpartiinstitut som det, der ligger forslag om her.
Det skal selvfølgelig ses i sammenhæng med den øvrige udviklingsbistand, der gives, og det skal også siges, og det er vigtigt for mig at understrege her fra Folketingets talerstol, at der er en stor grad af risiko forbundet med at gå ind i det her.
Det er ikke let at måle, hvilken effekt pengene har, og det er ikke let at undgå, at den indsats, man laver, kan blive misbrugt.
Men til gengæld er gevinsten, når det lykkes, meget, meget stor.
Det at få opbygget et flerpartisystem i udviklingslandene, som fungerer, er centralt for, at vores øvrige udviklingsbistand får en stor effekt og værdi.
Vi kan pumpe milliarder af kroner i et udviklingsland, vi kan bygge brønde og skoler, og vi kan også opbygge domstole og forskellige parlamentariske systemer,
men hvis politikerne, aktørerne, der udfylder de her systemer, ikke agerer på ordentlig vis og ikke agerer demokratisk, er indsatsen på så vel langt sigt som på kort sigt fuldstændig spildt.
Derfor er det arbejde, som det her institut og de politiske partier her i Folketinget skal til at lave, meget vigtigt, og der påhviler de enkelte politiske partier et stort ansvar.
Jeg kan sige, at vi i Venstre er klar til at tage ansvaret på os, men jeg vil også sige, at vi løber en risiko, og at vi selvfølgelig er meget bevidste om, at vi selvfølgelig skal lære af de erfaringer, der er fra andre lande.
Med de bemærkninger må jeg sige, at jeg er glad for det lovforslag, der ligger, og Venstres folketingsgruppe kan give forslaget den varmeste støtte.
Vi er glade for at få mulighed for at bidrage til det demokratiarbejde og det demokratifremmende arbejde, der skal opbygge uafhængige politiske partier i et flerpartisystem i udviklingslandene.